(Ministru kabineta

2011.gada\_\_\_\_\_\_\_\_\_\_

rīkojums Nr. \_\_)

Valsts aizsardzības koncepcija

(kopsavilkums)

Valsts aizsardzības koncepcija nosaka valsts aizsardzības stratēģiskos pamatprincipus, prioritātes un pasākumus valsts aizsardzības nodrošināšanai gan miera laikā, gan valsts apdraudējuma situācijās vidējam un ilgtermiņa laika periodam.

Valsts aizsardzības stratēģiskais pamatprincips ir valsts apdraudējuma iespējamības mazināšana. Turpinot pilnveidot un modernizēt nacionālās aizsardzības spējas, atbalstot Ziemeļatlantijas līguma organizācijas kolektīvās aizsardzības stiprināšanu un sniedzot savu ieguldījumu starptautiskās drošības nodrošināšanā gan divpusēji, gan daudzpusēji, Latvija mazina ārējā militārā vai cita valsts apdraudējuma izcelšanās risku un vajadzības gadījumā ir gatava nodrošināt tā efektīvu atturēšanu.

Valsts aizsardzības rīcībspēju nosaka plānota, saskaņota un koordinēta politiskā virsvadība, valsts un pašvaldību institūciju, NBS un sabiedrības sadarbība. Tas būtiski ietekmē valsts apdraudējuma novēršanas, pārvarēšanas un tā radīto seku likvidācijas procesu.

Valsts aizsardzības pamatu veido Nacionālie bruņotie spēki (turpmāk – NBS), kas tiek attīstīti kā profesionāli apmācīts un moderni ekipēts valsts aizsardzības instruments. Īstenojot valsts aizsardzību, prioritāri tiek nodrošināta NBS spēju kvalitāte, nevis spēku apjoms, kā arī tiekveicināta karavīra profesijas konkurētspēja, karavīru profesionālā izaugsme un motivācija dienestam NBS.

Ņemot vērā nacionālās un kolektīvās aizsardzības vajadzības, kā arī pieejamos resursus valsts aizsardzības īstenošanai, galvenā prioritāte NBS spēju attīstībā un resursu sadalē ir Sauszemes spēku komponenta attīstība, kas veido NBS spēju kodolu. Pārējo spēju attīstība ir cieši saistīta ar atbalsta sniegšanu sauszemes operācijām un uzņemošās valsts atbalsta spēju nodrošināšanu.

Zemessardze tiek attīstīta kā NBS rezervju pamats, sekmējot rezerves karavīru un rezervistu piesaistīšanu sabiedrības pašaizsardzības uzdevumu pildīšanai.

Lai sekmētu Latvijas ieguldījumu starptautiskajā drošībā un īstenojot alianses kolektīvās aizsardzības principu, Latvijai kopā ar sabiedrotajiem un partneriem jāpiedalās starptautiskajās operācijās. Baltijas valstu militārā integrācija paver iespējas kopīgi veidot spējas, kuras Latvija nevarētu attīstīt atsevišķi, kā arī ļauj palielināt mūsu ieguldījumu NATO. NBS jāstiprina sadarbība ar Baltijas valstu bruņotajiem spēkiem, ilgtermiņā ciešāk integrējot esošās un kopīgi veidojot jaunas militārās spējas.

Tāpat NBS nodrošina atbalstu valsts civilajām institūcijām normatīvajos tiesību aktos noteiktā kārtībā, izmantojot pieejamās militārās spējas.

Valsts aizsardzības efektīvai nodrošināšanai ir nepieciešams noteikt valsts aizsardzības ilgtermiņa finansējuma mehānismu, paredzot ik gadu pakāpeniski palielināt Latvijas ieguldījumu aizsardzības vajadzībām par vismaz 0,1% no iekšzemes kopprodukta, lai ilgtermiņā valsts aizsardzības finansējums sasniegtu 2% no iekšzemes kopprodukta. Šis pieaugums tiek sasniegts NBS attīstības plāna pēdējo triju gadu plānošanas periodā. Tas ir saistīts ar valsts ekonomiskās izaugsmes tempiem un balstās uz nozares finanšu līdzekļu efektīvu apgūšanu, mērķtiecīgi sekmējot NBS izaugsmi un modernizāciju.

Aizsardzības ministrs Dr. A.Pabriks

Vīza: valsts sekretārs J.Sārts

22.11.2011 9:56

LR Aizsardzības ministrijas

Aizsardzības politikas departamenta

Aizsardzības politikas un stratēģijas nodaļas vadītāja vietniece

D.Baranova, 67335078, diana.baranova@mod.gov.lv